钦定古今图书集成/理学汇编/字学典/第079卷 > 《跋蔡端明献寿仪》前人
## 钦定古今图书集成/理学汇编/字学典/第079卷 > 《跋蔡端明献寿仪》前人

《蔡忠惠公书》迹遍天下，而此帖独未布。今岁南来，始
得见于其来孙谊之家，乃知昔之君子所以事其亲
者，如此其爱且敬也。孤露馀生，无所为孝，捧玩摧咽，
不能仰视。遂请其真，摹而刻之，以视世之为人子者，
庶以广蔡公“永锡尔类”之志，非独以其字书之精而
已。然又偶得善工，且属诸生黄干，临视唯谨，知书者
亦以为不失其用笔之微意云。绍熙庚戌腊月既望，
丹阳朱熹书于漳浦郡斋。